SET ปิดเช้าร่วง 6 จุดตามตปท. รับปัจจัยลบรอบด้าน จับตาประชุม “ศบค.” เล็งขยายล็อกดาวน์
SET ปิดเช้าลบ 6 จุดตามตปท. รับปัจจัยลบรอบด้าน จากโควิดระบาดหนัก – การเมืองรบกวน – บาทอ่อนค่า - สภาพัฒน์หั่น GDP คาดบ่ายตลาดฯมีลุ้นฟื้นกรอบจำกัดหลังลงทดสอบ 1,515 แล้วมีแรงซื้อกลับ แนะติดตามประชุม ศบค.ให้แนวรับ 1,515 - 1,500 แนวต้าน 1,525 - 1,530 จุด
16 ส.ค. 2564

โดยนักวิเคราะห์ เปิดเผยว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นภูมิภาคเอเชียที่เช้านี้เคลื่อนไหวแดนลบเป็นส่วนใหญ่เฉลี่ย 0.70% หลักๆ จากความกังวลการแพร่ระบาดไวรัสโควิด-19 ทำให้ญี่ปุ่นขยายล็อกดาวน์ และตัวเลขเศรษฐกิจของจีนหลายตัวออกมาชะลอกว่าที่ตลาดคาดไว้
ส่วนตลาดบ้านเราได้แรงขายจากหุ้นขนาดกลางและเล็กอย่างต่อเนื่อง เป็นผลจากการแพร่ระบาดโควิด-19 ในประเทศที่ยังไม่ดีขึ้น และมีประเด็นการเมืองมารบกวนอีก ส่งผลให้เงินบาทอ่อนค่าด้วย แม้วันนี้สภาพัฒนาการเศรษฐกิจและสังคมแห่งชาติ (สภาพัฒน์) แถลงตัวเลขเศรษฐกิจไทยไตรมาส 2/2564 โต 7.50% ดีกว่าตลาดคาด แต่ยิ่งทำให้กังวลว่าไตรมาส 3/2564 อาจลงลึกเมื่อเทียบกับไตรมาสก่อน เป็นผลจากสถานการณ์โควิด-19 ระบาดรุนแรง อีกทั้งสภาพัฒน์ยังปรับลดประมาณการ GDP ปี 2564 ลงด้วยเป็นแรงกดดันเพิ่ม
อย่างไรก็ดียังต้องติดตามการประชุมคณะรัฐมนตรี (ครม.) ในวันพรุ่งนี้ และการชุมนุมทางการเมืองในระยะนี้อย่างใกล้ชิด ส่วนวันที่ 18 ส.ค.นี้ ให้ติดตามคณะกรรมการกำหนดนโยบายการเงินของธนาคารกลางสหรัฐ (FOMC) จะเปิดเผยรายงานการประชุมวันที่ 27 – 28 ก.ค. 2564
สำหรับแนวโน้มการลงทุนในช่วงบ่ายนี้ นักวิเคราะห์ กล่าวว่า ตลาดฯได้ลงมาทดสอบแนว 1,515 จุด และมีแรงซื้อเข้ามา ทำให้อาจได้เห็นการฟื้นตัวได้บ้างแต่ยังอยู่ในกรอบจำกัด อีกทั้งบ่ายนี้ต้องติดตามผลการประชุมศูนย์บริหารสถานการณ์โควิด-19 (ศบค.) เรื่องการขยายล็อกดาวน์ และการผ่อนปรน 4 กิจการ ต้องรอดูว่าจะช่วยหนุน Sentiment ตลาดฯได้มากน้อยแค่ไหน
ทั้งนี้พร้อมให้แนวรับ 1,515 – 1,500 จุด ส่วนแนวต้าน 1,525 – 1,530 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 2,493.16 ล้านบาท ปิดที่ 9.90 บาท ลดลง 3.60 บาท
CBG มูลค่าการซื้อขาย 1,938.55 ล้านบาท ปิดที่ 130.00 บาท ลดลง 7.50 บาท
PSL มูลค่าการซื้อขาย 1,239.49 ล้านบาท ปิดที่ 23.20 บาท ลดลง 1.80 บาท
GULF มูลค่าการซื้อขาย 1,160.83 ล้านบาท ปิดที่ 37.00 บาท ลดลง 0.75 บาท
INTUCH มูลค่าการซื้อขาย 878.48 ล้านบาท ปิดที่ 74.00 บาท เพิ่มขึ้น 1.25 บาท